Shaare Zedek Medisinske Senter

Shaare Zedek Medisinske Senter (på hebraisk: : מרכז רפואי שערי צדק , Merkaz Refu’i Sha’arei Tzedek. Navnet betyr «rettferdighetens porter») er et større sykehus i Jerusalem, Israel.

Historie

Shaare Zedek var det første store sykehuset i Jerusalem og er i dag byens hurtigst voksende sykehus og det eneste større medisinske anlegg i bykjernen. Sykehuset ble opprinnelig bygget på Jaffa Road, 3 kilometer utenfor Gamlebyen etter samtykke fra de osmanske tyrkerne på 1890-tallet. Selve byggingen ble gjort mulig gjennom finansiering fra europeiske givere. Åpningsseremonien fant sted den 27. januar 1902. Fra begynnelsen av og frem til 1947 var dr Moshe Wallach direktør. Schwester Selma bodde på sykehuset og tok seg av forlatte barn. På 1970-tallet ble det bygget et nytt sykehusanlegg i Bayit VeGan. Det nye sykehuset ble innviet i 1980.

Fasiliteter

Shaare Zedek er lokalisert i et område på 47 000 kvadratmeter mellom nabolagene Bayit VeGan mot sør, Ramat Beit HaKerem mot nord og Herzl-fjellet mot sørvest Jerusalem. Sykehuset har 500 senger og behandler 300 000 pasienter årlig ved sin poliklinikk. Da terroristangrepene i Jerusalem nådde sitt høydepunkt mellom 2001 og 2004, behandlet Shaare Zedek flere ofre enn noe annet sykehus i Israel. Sykehusets traumaenhet, som befinner seg i Weinstock-avdelingen for akuttmedisin i etasjen dedikert Fanya Gottesfeld Heller, er blitt en modell for akuttmedisin og håndtering av storskala masseulykker. Sykehusområdet sto ferdig i 1979. Det består av ti sammenkoblede bygninger med en sentral bygningskonstruksjon på ti etasjer som huser avdelingene med liggepasienter. De tre nederste etasjer er under bakkenivå og er lagt til rette for fortsatt sykehusdrift selv under en krig med fare for rakettangrep. Avdelingen for akuttmedisin, Wohl-anlegget for kirurgi innviet i 2010, apoteket og et bygningsareal til kritiske forsyninger er alle lokalisert i denne undergrunnsdelen av sykehuset. Resten av sykehusanlegget kan evakuere hit om nødvendig.
Shaare Zedek er velkjent for sitt storstilte dekontamineringsanlegg (desinfiseringsanlegg) som kan iverksettes i tilfelle terroristangrep. Sykehuset fungerer som et akuttanlegg for stor-Jerusalem i tilfelle kjemisk krigføring. Shaare Zedeks dekontamineringsanlegg har vært en inspirasjon for et sammenlignbart anlegg med hensyn til viktighet og størrelse, nemlig New York Downtown Hospital i USA.

Administrasjon

Shaare Zedek er et privat sykehus som er avhengig av pengeinnsamlinger. Professor Jonathan Halevy er sykehusets direktør. Sykehuset har informasjonskontorer i ti land, blant disse er England og USA. Det er interessant å merke seg at en høy prosentandel av sykehusets leger og andre stabsfunksjoner er immigranter, spesielt fra engelsktalende land. Det faktum at sykehuset behandler et høyt antall amerikanske pasienter har gjort det berettiget til å motta midler via USAID.

Wohl-anlegget for kirurgi

I juni 2007 begynte Shaare Zedek flere store utvidelser av det eksisterende anlegg, inklusive en storrenovering av kirurgianlegget, som går under navnet Wohl-anlegget for kirurgi. Enheten blir fordelt over to etasjer ved sykehusets avdeling under bakkenivå. Per i dag er denne enhet lokalisert i kun én etasje, – annen etasje.

Wilf barnesykehus

Shaare Zedek holder på å bygge ut en atskilt enhet for barn som blir hetende Wilf barnesykehus hvilket skal samle de ulike pediatriske avdelinger. Denne avdeling skal fordeles over to etasjer i hovedsykehuset. En del av Wilf barnesykehus er Glaubach-avdelingen for pediatrisk akuttmedisin. Det inneholder en pediatrisk akuttenhet, samt avdelinger for pediatrisk nevrologi (nervesykdommer), kardiologi (hjertesykdommer), urologi (urinveissykdommer), nefrologi (nyresykdommer), revmatologi (revmatiske sykdommer), pulmonologi (lungesykdommer), hematologi (blodsykdommer), gastroenterologi (fordøyelsessykdommer), smittsomme sykdommer og neantologi (legebehandling av nyfødte). Andre enheter ved sykehuset som tilbyr konsultasjon og behandling av pediatriske pasienter omfatter oftalmologi (øyelidelser), øre, nese og hals, psykiatri, ortopedi (behandling av brudd og andre skader på bevegelsesapparatet) og nevropsykologi (anvendelsen av psykologiske metoder i behandling av skader i sentralnervesystemet og som har medført kognitive vansker).

Wilf kvinneklinikk

Den tredje fødselsavdeling ble åpnet i mars 2009. Månedlig fødes i snitt vel 1 000 barn ved sykehuset. Dette tallet er høyere enn samtlige sykehus i Jerusalem kombinert. Senteret omfatter flere enn 100 fødesenger.

Jesselson hjertesenter

Hele tiende etasje ved sykehuset er blitt omdannet til Jesselson hjertesenter, som kombinerer kardiologi og lunge- og hjertekirurgi. I 2008 var dette Israels første sykehus som erstattet hjerteklaffer via hjertekateterisering.
Weinstock-familieavdelingen for akuttmedisin
Shaare Zedeks akuttavdeling er den travleste i hele Jerusalem. Den er i stand til å håndtere alle slags akuttilfeller med unntak av de som innebærer nevrokirurgi. Avdelingen omfatter Kennedy Leigh trauma- og gjenopplivningssenteret. Det omfatter en observasjons- og kortoppholdspost med 14 senger, samt en brystsmertepost med 5 senger. Den nye avdeling som åpnet like over tusenårsskiftet er mer enn tre ganger så stor som den forrige. I 2006 behandlet avdelingen omkring 60 000 pasienter.

Ortopediavdelingen

Denne avdeling omfatter atskilte seksjoner for behandling av ryggraden, artroskopi (kikkehullsoperasjoner), håndkirurgi, leddrekonstruksjon, samt fot- og ankelpleie. Totalt finnes det 14 ortopediske kirurger som utgjør avdelingens kjernestab, som tar imot pasienter fra hele landet.

Spesialavdelinger

Sykehuset har flere spesialiserte avdelinger for spesifikke sykdommer, nemlig Gauchers sykdom (arvelig feil i genet som koder for det enzymet som bryter ned et spesielt fettstoff) og cystisk fibrose.